PATVIRTINTA

Direktoriaus 2015-08-

įsakymu Nr. V-

**ALYTAUS R. SIMNO GIMNAZIJOS ŠVIETIMO PAGALBOS MOKINIUI TEIKIMO TVARKOS APRAŠAS**

**I. BENDROSIOS NUOSTATOS**

 1. Švietimo pagalbos mokiniui teikimo tvarkos aprašas (toliau – Aprašas) nustato pagalbos mokiniams teikimo tikslus, uždavinius, principus, formas, rūšis, gavėjus, teikėjus bei švietimo pagalbos organizavimą.

 2. Švietimo pagalba mokiniui, tai mokyklos darbuotojų (pagalbos mokiniui specialistų, sveikatos priežiūros specialisto, klasės auklėtojų, mokytojų ir mokyklos administracijos) veikla, susijusi su mokinių socialinių, pedagoginių, psichologinių poreikių tenkinimu, leidžianti didinti ugdymo(si) veiksmingumą.

 3. Švietimo pagalbos tikslas – padėti įgyvendinti mokinių teisę į mokslą, užtikrinti veiksmingą mokinių ugdymąsi mokykloje, sudaryti prielaidas pozityviai socializacijai ir pilietinei brandai bei mokinių saugumui mokykloje.

 4. Šis Aprašas parengtas vadovaujantis Lietuvos Respublikos švietimo įstatymu (2011 m. kovo 17 d. Nr. XI-1281), Lietuvos Respublikos vaiko minimalios ir vidutinės priežiūros įstatymu (2007, Nr. 80-3214; 2010, Nr. 157-7969), Specialiosios pedagoginės pagalbos teikimo tvarkos aprašu (2011-07-08, Nr. V-1228), Specialiosios pagalbos teikimo mokyklose (išskyrus aukštąsias mokyklas) tvarkos aprašu (2011-07-08, Nr. V-1229), Socialinės pedagoginės pagalbos teikimo tvarkos aprašu (Švietimo ir mokslo ministro 2011-07-21 įsakymas Nr. V-1393), Specialiojo ugdymo įstatymu (1998-12-15 d. Nr. VIII-969) ir kitais įstatymais, Vyriausybės nutarimais, švietimo ir mokslo ministro įsakymais, mokytojų, klasės auklėtojų bei pagalbos mokiniui specialistų pareigybių aprašais.

 5. Mokyklose daugėjant vaikų su įvairios prigimties ir socialinėmis problemomis, tampa ypač aktualus švietimo pagalbos teikimas moksleiviams mokykloje ir už jos ribų:

 5.1. pagalbos teikimas mokymo(si) sunkumams šalinti (didelis mokymosi krūvis, netinkamas išdėstymas);

 5.2. pagalbos teikimas sprendžiant nepagarbaus elgesio, konfliktų, bendravimo, fizinio ir psichologinio smurto problemas;

 5.3. sveikatos priežiūros pagalba;

 5.4. pagalba adaptaciniu laikotarpiu (pirmos, penktos klasės);

 5.5. šeimos mikroklimato įtaka. Menkas tėvų (globėjų) domėjimasis mokinių mokymusi – tai problemos, apsunkinančios mokytojų teikiamą švietimo pagalbą.

**II. PAGALBOS TEIKIMO UŽDAVINIAI IR PRINCIPAI**

 6. Švietimo pagalbos teikimo uždaviniai:

 6.1. užtikrinti mokinių saugumą mokykloje;

 6.2. šalinti priežastis, dėl kurių mokiniai negali lankyti mokyklos ar vengia tai daryti;

 6.3. užtikrinti vaikų mokymąsi pagal privalomojo ugdymo programas iki 16 metų;

 6.4. kartu su tėvais (globėjais, rūpintojais) padėti vaikams ir jaunimui pasirinkti ugdymo(si) programą bei pasirengimo profesijai įstaigą pagal jų galias;

 6.5. sudaryti sąlygas gabių mokinių ugdymui(si);

 6.6. padėti mokiniams adaptuotis mokykloje ar įsisavinti naują programą;

 6.7. teikti reikalingą psichologinę, socialinę pedagoginę, specialiąją pedagoginę pagalbą;

 7. Švietimo pagalbos teikimo principai:

 7.1. lygios galimybės – kiekvienam mokiniui užtikrinamas pagalbos prieinamumas;

 7.2. visuotinumas – pagalba teikiama visiems mokyklos mokiniams, kuriems jos reikia;

 7.3. kompleksiškumas – pagalba teikiama pagal poreikį kartu su kitomis švietimo sistemos pagalbos mokiniui teikimo formomis (informacine, psichologine, specialiąja pedagogine ir specialiąja pagalba, sveikatos priežiūra mokykloje bei kt.);

 7.4. decentralizacija – šeimos, visuomenės bei kitų institucijų dalyvavimas;

 7.5. individualumas – pagalba teikiama atsižvelgiant į konkretaus mokinio problemas;

 7.6. veiksmingumas – remiamasi profesionalia vadyba, tinkamais ir laiku priimamais sprendimais.

**III. ŠVIETIMO PAGALBOS GAVĖJAI, TEIKĖJAI, FORMOS IR RŪŠYS**

 8. Švietimo pagalbos gavėjai – gimnazijos mokiniai.

 9. Švietimo pagalbos mokyklos darbuotojai: klasių vadovai, mokytojai, socialinis pedagogas, logopedas, sveikatos priežiūros specialistas ir mokyklos administracija.

 10. Švietimo pagalbos formos:

 10.1. individualus darbas su mokiniu (gabių mokinių skatinimas bei ruošimas dalyvauti olimpiadose bei konkursuose, darbas su jais; klasės auklėtojų, mokytojų, mokyklos administracijos pokalbiai, socialinio pedagogo konsultacijos, užsiėmimai su logopedu);

 10.2. darbas su grupe – grupinės konsultacijos (socialinio pedagogo), klasės susirinkimai, ugdymo dalyvių tarpusavio santykių reguliavimas, profesinis konsultavimas bei informavimas, grupinis darbas su gabiais mokiniais, grupiniai psichologiniai ar sociologiniai tyrimai, logopedo grupiniai užsiėmimai ir pan.;

 10.3. bendradarbiavimas su mokinio šeima – pagalba sprendžiant problemas, trukdančias vaiko ugdymo(si) procesui, pasirenkant mokymosi lygius, būsimą profesiją, tėvų (globėjų, rūpintojų) ir gimnazijos bendradarbiavimas sprendžiant mokinio problemas;

 10.4. darbas su mokyklos bendruomene – saugios aplinkos kūrimas ir palaikymas, savivaldos aktyvinimas;

 10.5. bendradarbiavimas su socialiniais partneriais (vaiko teisių apsaugos skyriumi, policija, pedagogine, psichologine tarnyba ir kt.) siekiant užtikrinti pagalbos veiksmingumą.

 11. Švietimo pagalbos teikimo rūšys:

 11.1. konsultavimas (mokinio, mokinių grupės, mokytojų, tėvų (globėjų, rūpintojų) siekiant padėti išsiaiškinti ir suprasti tai, kas vyksta jų gyvenimo ir mokymosi erdvėje, padedant mokytis, geriau pažinti save ar pasirinkti profesiją;

 11.2. ugdymo diferencijavimas mokiniui ir mokinių grupei, siekiant sudaryti palankias sąlygas tiek gabių, tiek mokymosi problemų turinčių mokinių ugdymui;

 11.3. socialinių ir gyvenimo įgūdžių formavimas – ugdomas gebėjimas priimti sprendimus ir spręsti problemas, kūrybiškai ir kritiškai mąstyti, bendrauti, elgtis visuomenėje priimtinais būdais, valdyti emocijas, sveikos gyvensenos įgūdžių formavimas;

 11.4. elgesio korekcija, socialiai priimtino elgesio modeliavimas;

 11.5. nusikalstamumo, mokyklos nelankymo, alkoholio, tabako ir kitų psichiką veikiančių medžiagų vartojimo, savižudybių, ŽIV/AIDS, prievartos, smurto ir teisės pažeidimų prevencija;

 11.6. pagalbos komandos telkimas gimnazijoje (esant reikalui, pasitelkiant šeimą bei socialinius partnerius) siekiant sėkmingai spręsti mokinių problemas.

**IV. ŠVIETIMO PAGALBOS ORGANIZAVIMAS**

 12. Klasių auklėtojai ir dalykų mokytojai teikia pagalbą savo klasės ar grupės vaikams, rūpinasi jų asmenybės ugdymu(si) bei branda, siekia pažinti auklėtinių, mokinių poreikius, polinkius, interesus, gabumus, diferencijuoja ir individualizuoja ugdymo procesą, teikia informaciją apie profesinį orientavimą, domisi ir rūpinasi mokinių sveikata, jų sauga, puoselėja sveiką gyvenseną, suteikia mokiniui reikiamą pagalbą pastebėjus, kad jo atžvilgiu taikomas smurtas, prievarta ar kitokio pobūdžio išnaudojimas, bendradarbiauja su pagalbos mokiniui, sveikatos priežiūros specialistais, informuoja tėvus (globėjus, rūpintojus) apie iškylančias problemas, padeda mokiniams spręsti psichologines, socialines, bendravimo, mokymosi ir kt. problemas, stebi, analizuoja tėvų bei socialinės aplinkos poveikį mokinio ugdymui(si).

 13. Logopedas įvertina mokinių kalbos raidos ypatumus, nustato kalbos ir kitus komunikacijos sutrikimus, specialiuosius ugdymosi poreikius mokykloje; siūlo skirti specialiąją pedagoginę pagalbą, mokiniams turintiems kalbos ir kitų komunikacijos sutrikimų; sudaro sąrašą mokinių, kuriems numato teikti specialiąją pedagoginę (logopedo) pagalbą, jį suderina su mokyklą aptarnaujančia pedagogine psichologine tarnyba ir teikia tvirtinti mokyklos vadovui, o jam šį sąrašą patvirtinus, pateikia vaiko gerovės komisijai; bendradarbiaudamas su mokytojais, mokinių, turinčių specialiųjų ugdymosi poreikių, tėvais (globėjais, rūpintojais), kitais asmenimis, tiesiogiai dalyvaujančiais ugdymo procese, mokyklą aptarnaujančios pedagoginės psichologinės tarnybos specialistais, numato specialiosios pedagoginės pagalbos teikimo tikslus ir uždavinius, jų pasiekimo būdus ir metodus, atitinkančius specialiuosius mokinių poreikius bei galimybes, ir juos taiko.

 14. Socialinis pedagogas šalina priežastis, dėl kurių mokiniai negali lankyti mokyklos ar vengia tai daryti; grąžina į mokyklą jos nelankančius mokinius; padeda išsiaiškinti problemas dėl mokinių mokymosi motyvacijos stokos (padeda mokiniams, turintiems mokymosi sunkumų); dirba ir bendradarbiauja su klasių auklėtojais, kitais pedagogais bei specialistais, mokyklos administracija, tėvais ar kitais teisėtais vaiko atstovais, bendruomene, spręsdamas vaikų socialines – pedagogines problemas; organizuoja nemokamą mokinių maitinimą ir pavėžėjimą; vykdo nusikalstamumo, mokyklos nelankymo, narkotinių ir psichotropinių medžiagų vartojimo, smurto, savižudybių ir kitų neigiamų socialinių reiškinių prevenciją; bendradarbiauja su socialiniais partneriais (vaiko teisių apsaugos tarnyba, pedagogine psichologine tarnyba, policija, savivaldybės ir seniūnijų socialiniais darbuotojais, pirminės sveikatos priežiūros, kultūros centrais, vaikų neformaliojo švietimo mokyklomis ir kt.); organizuoja mokyklos bendruomenės švietimą neigiamų socialinių reiškinių prevencijos klausimais.

 15. Sveikatos priežiūros specialistas rūpinasi mokinių sveikatą saugojančių ir stiprinančių priemonių įgyvendinimu; numato ir padeda mokyklos administracijai šalinti veiksnius, galinčius mokiniams sukelti ligas; organizuoja traumų ir nelaimingų atsitikimų, fizinio, psichologinio, seksualinio smurto prevenciją mokykloje; organizuoja pirminę lėtinių neinfekcinių ligų, sukeliamų rūkymo, alkoholio ir narkotikų profilaktiką; įgyvendina užkrečiamų ligų profilaktikos bei prieš epidemines priemones, organizuoja mokinių pervargimo profilaktiką; teikia pirmąją pagalbą pavojingų būklių, traumų, nelaimingų atsitikimų ar apsinuodijimų atvejais.

 16. Vaiko gerovės komisija remdamasi turima mokykloje atliktų tyrimų, medžiaga ir duomenimis, vertina mokyklos ugdymosi aplinką, vaikų saugumą, analizuoja vaikų ugdymosi poreikius, mokinių mokymosi motyvacijos mažėjimo priežastis, nustato švietimo pagalbos priemonių prioritetus, kryptis ir būdus, teikimo formą; rūpinasi, kad kuo anksčiau būtų aptinkami pavojai, susiję su vaikų saugumu mokykloje, rūpinasi saugios ugdymosi aplinkos mokykloje kūrimu, vaikų atskirties mažinimu; nagrinėja mokinių mokyklos nelankymo, baimių eiti į mokyklą, nesėkmingo mokymosi priežastis, imasi veiksmų, padedančių sugrąžinti vaikus į mokyklą ir sėkmingai mokytis; analizuoja elgesio taisyklių pažeidimus, smurto, patyčių, žalingų įpročių, teisėtvarkos pažeidimų atvejus, sutartų tikslų dėl vaiko elgsenos gerinimo pasiekimo rezultatus, vaikui paskirtos minimalios ar vidutinės priežiūros priemonės vykdymą, teikia rekomendacijas mokytojams dėl ugdymo metodų ir darbo organizavimo su vaikais, kurių elgesys yra nepageidaujamas; spręsdama konkretaus vaiko problemas, renka informaciją iš mokytojų, klasės auklėtojų, švietimo pagalbos specialistų, tėvų (globėjų, rūpintojų), atsižvelgia į aplinkos ir mokyklos mikroklimato veiksnius, su kuriais susiduria vaikai, turintys specialiųjų ugdymosi poreikių; teikia pagalbą vaikams iš socialinę atskirtį patiriančių, rizikos grupės, ekonominių sunkumų turinčių, išvykusių į užsienį šeimų, planuoja, kaip ir kas bus daroma, kokia švietimo ar kita pagalba bus teikiama, kas ir už ką bus atsakingas; analizuoja teikiamos švietimo pagalbos mokiniui veiksmingumą, prireikus koreguoja švietimo pagalbos priemonių teikimą; analizuoja vaikų tarpusavio santykių, pedagogų ir vaikų santykių problemas ir teikia siūlymų pedagogams dėl šių santykių gerinimo; teikia siūlymų mokyklos direktoriui dėl socialinės paramos (maitinimo, aprūpinimo mokinio reikmenimis, ir kt.) mokiniams teikimo, mokinių vežimo į mokyklą ir iš jos, mokinių sveikatos priežiūros mokykloje organizavimo; atlieka vaikų, turinčių specialiųjų ugdymosi poreikių (išskyrus poreikius, atsirandančius dėl išskirtinių gabumų), pirminį įvertinimą ir teikia siūlymų mokyklos vadovui dėl specialiojo ugdymo šiems vaikams skyrimo Lietuvos Respublikos švietimo ir mokslo ministro nustatyta tvarka; teikia rekomendacijas mokytojams, tėvams (globėjams, rūpintojams) dėl specialiojo ugdymo būdų, metodų, trukmės pritaikymo, techninės pagalbos ir specialiųjų mokymo priemonių naudojimo, organizuoja ir koordinuoja ugdymo programų pritaikymą, tvarko specialiųjų ugdymosi poreikių turinčių vaikų apskaitą mokykloje; siūlo tėvams (globėjams, rūpintojams) vaiko specialiuosius ugdymosi poreikius įvertinti pedagoginėje psichologinėje tarnyboje; konsultuoja tėvus (globėjus, rūpintojus) vaikų ugdymo organizavimo, elgesio, lankomumo, saugumo užtikrinimo ir kitais aktualiais klausimais.

 17. Mokyklos direktorės pavaduotoja ugdymui, atsakinga už vidurinio ugdymo programos įgyvendinimą ir III, IV gimn. klasių profesinį orientavimą, organizuoja papildomai susirinkimus II–IV gimn. klasių mokiniams ir mokinių tėvams (globėjams, rūpintojams): II–IV gimn. kl. mokiniams dėl reikiamos informacijos ir pagalbos suteikimo mokinių profesinio orientavimo ir tolimesnių studijų pasirinkimo klausimais, IV gimn. klasių – dėl supažindinimo su brandos egzaminų organizavimo ir vykdymo tvarka ir II gimn. klasių – dėl supažindinimo su vidurinio ugdymo programos aprašu, Vidurinio ugdymo programos tvarkos aprašo įgyvendinimu Alytaus r. Simno gimnazijoje ir individualaus ugdymo plano sudarymu gimnazijoje bei PUPP organizavimo ir vykdymo tvarka.

**V. BAIGIAMOSIOS NUOSTATOS**

 18. Šis tvarkos aprašas užtikrina gimnazijoje pedagoginės pagalbos teikimo mokiniui sistemą.

 19. Tvarkos aprašas gali būti keičiamas mokytojų, pagalbos mokiniui specialistų, gimnazijos administracijos, tėvų (globėjų, rūpintojų) iniciatyva.

 20. Šis tvarkos aprašas įsigalioja nuo gimnazijos direktoriaus įsakymo pasirašymo dienos.